|  |
| --- |
| **Gen. 18:16-33**  **“Waarskuwing, Voorbidding en Genade”** |

Abraham en Sarai het sopas huisbesoek ontvang van drie mans. (Gen. 18:1-15)

Altans so het dit aanvanklik gelyk. Eers nadat hulle geëet het, het dit duidelik geword dat een van die besoekers, ŉ menslike vergestalting (ŉ epifanie) van die Here self was.

Tydens die besoek het die Here vir Abraham en veral vir Sarai bemoedig met die sekere belofte dat hulle langverwagte eie seun binne ŉ jaar gebore sou word.

Soos ons ook maak wanneer iemand by ons aan huis was, vergesel Abraham die besoekers wanneer hulle vertrek, hy het ŉ hele entjie saamgestap.

Die gesprek tussen die Here en Abraham wat ons gelees het, het plaasgevind toe hulle op ŉ plek kom waar hulle al kon afkyk in die laagte na Sodom se kant toe (v.16)

Ek wil drie dinge uitlig uit die gesprek – God se waarskuwing, Abraham se voorbidding en God se genade.

\*\*\*

Die Here begin die gesprek. En al is dit in die NAV vertaal met “dink”(v.18), is die bedoelling dat Hy hardop gedink het – daarom vertaal ander vertalings dit met “sê”.

“Sal ek vir Abraham wegsteek wat ek wil doen?” (v.17)

Die redes hoekom Hy besluit om dit nie weg te steek nie, maar vir Abraham te vertel is baie belangrik; maar om sy redes beter te verstaan moet ons weet wat Hy wil doen.

Ons het in v. 20 en 21 gelees wat die Hy wou doen.

Die sonde in Sodom was geweldig baie. Die geroep daarteen was hard. (v.20).

Dis ŉ uitroep teen die misleiding, teen die onreg, teen die sonde;

dis ŉ uitroep na God vir geregtigheid, en vir herstel en vir verlossing.

ŉ Ander voorbeeld van so ŉ uitroep vind ons in Gen. 4:10 waar die God vir Kain sê, dat die bloed van sy broer Abel wat hy vermoor het, roep van die aarde af na die Here.

En God wil eers, menslik gesproke, in Sodom gaan huisbesoek doen om ondersoek in te stel of die geroep oor sonde waar is. (v.21).

Die Here sê nie dat Hy die stad gaan straf nie, maar Abraham het dadelik agtergekom dat daar ŉ vernietigende straf op Sodom wag.

Hy het sekerlik geweet dat die geroep waar was – hy het nie te ver daarvan gebly nie, hy het voorheen met Sodom te doen gehad toe hy hulle gered het in die oorlog teen ander (Gen. 14).

En dit was ook so, jy kan gaan lees in Gen. 19 hoe God enkele dae later vir Sodom en Gomorra met swael en vuur vernietig het.

Kom ons kyk nou na die Here se redes, toe hulle daar staan en afkyk het in die rigting van Sodom, en hy besluit het om dit nie vir Abraham weg te steek nie.

Eers dink Hy daaraan (v.18) dat Abraham ŉ groot nageslag sal hê (soos Hy beloof het) en verder ook dat al die nasies van die aarde in hom geseën sal word.

Uit Abraham sal vir Verlosser kom wat versoening met God sal bring vir alle nasies, alle volke, alle rasse en tale.

Dan dink die Here verder daaraan (v. 19) dat Hy vir Abraham gekies het dat hy sy kinders en hulle weer hulle kinders, en hulle weer hulle kinders ... sal leer om hulle lewe op die Here se pad te hou en te doen wat vir Hom goed en reg is.

Daarom vertel Hy vir Abraham.

Want Abraham moet weet dat die vernietiging van die sondige stede Sodom en Gomorra, nie maar ŉ natuurramp was nie.

Abraham moet weet dat dit die Here is wat nie sonde oorsien en maar aanvaar nie.

Hy moet weet dat daar ŉ dag kom wanneer die Here se finale oordeel gefel word en wanneer daar geen uitkomkans meer is nie,

dat dit verskriklik is om die hande van die lewende God te val (Heb. 10:31).

Hoekom moet Abraham dit weet?

Sodat hy sy kinders sal waarsku en sal aanmoedig om op die Here se pad te lewe, en

dat hulle weer hulle kinders sal waarsku en sal aanmoedig om te lewe soos dit vir die Here goed en reg is,

sodat hulle weer vir hulle kinders sal leer en aanmoedig ...

en so in hulle geslagte.

Dit geld ook vir elke gelowige en elke gemeente soos ons hier saam. Ons is kinders van Abraham omdat ons soos hy glo (Gal. 3:7).

Hierdie waarskuwing is vir jou en my en ons gemeente bedoel.

Die wêreld wil niks hiervan weet nie, hulle dink hulle kan maar aanhou lewe op maniere wat God nie eer nie, wat Hom minag en verag.

Ook ons land se sonde roep hard! Nie net die bykans 70 plaasmoorde in 2017 nie, ook die 14 000 ander moorde, die meer as 90 000 wettige aborsies, die grootskaalse korrupsie en diefstal en magsmisbruik.

So seker as wat ons nou hier bymekaar is, so seker sal die vernietigende ewige dood die straf wees van elkeen wat die drie-enige God as teenstander het.

Op. 20:11-15, ***11****Toe het ek 'n groot wit troon gesien en die Een wat daarop sit. Die aarde en die hemel het voor Hom padgegee, en daar was nie meer plek vir hulle nie.12Ek het die dooies, groot en klein, voor die troon sien staan, en die boeke is oopgemaak. Daar is ook 'n ander boek oopgemaak, dit is die boek van die lewe. Die dooies is toe geoordeel volgens wat daar in die boeke geskrywe staan oor alles wat hulle gedoen het.* ***13****Die see het die dooies teruggegee wat daarin was, en die dood en die doderyk het die dooies teruggegee wat in hulle was, en oor elkeen is geoordeel volgens wat hy gedoen het.* ***14****Toe is die dood en die doderyk in die vuurpoel gegooi. Dit is die tweede dood, die vuurpoel. 15As daar gevind is dat iemand se naam nie in die boek van die lewe geskrywe staan nie, is hy in die vuurpoel gegooi.*

Die wêreld wil dit nie hoor nie, maar die Here se volk, sy huisgesin, ons as gemeente moet die Here se waarskuwing hoor en ter harte neem:

Daar kom ŉ dag wanneer die kanse verby is, wanneer die Here ingryp en wanneer daar verskriklike gevolge wag.

En onthou – Hy gaan nie net die wêreld oordeel nie; in 1 Pet. 4:17 lees ons dat die Here se oordeel begin by die huis van God.

Hy gaan begin by ons begin, by jou en by my!

Wees gewaarsku!

Rig jou lewe in soos wat dit vir God goed en reg is!

En leer jou kinders dat dit nie gaan oor wat lekker is en waarvan ons hou nie,

die dag van oordeel kom,

en as daardie dag hier is, sal daar geen uitkoms meer wees nie!

Dis dalk gouer as wat jy dink...

\*\*\*

Maar onthou van die seën uit die nageslag van Abraham! ...

Elkeen wat in Hom glo, en nét die wat so deur geloof deel kry aan die versoening wat Jesus Christus bewerk het, sal vrykom van God se woedende vernietiging.

En omdat gelowiges in Christus is en Hy in ons, daarom sal ons des te meer ons lewens inrig soos wat die vir Hom goed en reg is, en ons sal ons kinders so leer en daartoe aanmoedig – met woorde maar veral met ons voorbeeld.

Hoe lyk die fokus van jou lewe as voorbeeld vir jou kinders, en die kinders in die gemeente? Lewe jy in en vir hierdie lewe duskant die graf? Of lewe jy in hierdie lewe met ŉ fokus en prioriteit van die ewige hemelse konkinkryk?

Maar wees gewaarsku – as dit nie vir jou so belangrik is nie,

dan moet jy dalk nie so seker wees dat jy glo soos jy so maklik sê nie.

\*\*\*

Daar is nog ŉ rede waarom die Here vir Abraham vertel. Hy lok vir Abraham uit om te reageer. En hoe reageer Abraham?

Met deernis en barhartigheid en liefde en besorgdheid.

Hy doen voorbidding. Dit is mos wat gebed is – ŉ gesprek met God.

Die gesprek tussen God en Abraham is merkwaardig, nie waar nie?

Abraham wat ŉ groot versigtigheid en nederigheid aanhou vra, en die almagtige God wat luister en instem, en weer en weer.

Ons moet hierdie nie sien as Abraham wat met die Here onderhandel en Hom as’t ware “afstry” nie.

Dit is eerder dat Abraham baie versigtig peil of verken of toets hoe ver die Here se genade strek.

Heel eerste die vraag of die Here enigsins die stad sal spaar ter wille van die mense daarin wat nie so sondig lewe nie?

En as Hy sou, vir hoeveel sal Hy die stad spaar? Vir 50, of 40? Uiteindelik vir 10.

Dit is opvallend hoe die gesprek begin asof dit Abraham is wat met God praat, maar dit eindig wanneer die Here klaar gepraat het.

Ons lees in v. 33, “Toe die Here klaar met Abraham gepraat het, het Hy weggegaan,’

In die geheel gesien is dit eerder God wat met Abraham praat as ŉ geleentheid om Homself bekend te stel as regverdige war die Sonde straf, maar as Barmhartige wat genade gee.

Dit is die eerste voorbeeld van voorbidding wat ons in die Bybel vind, en dit leer ons heelwat van voorbidding:

* dat dit vir God goed en reg is – kyk hoe geduldig luister Hy terwyl Abraham aanhou en aanhou... Daar is ŉ aanvoelbare intimiteit tussen die Here en sy kind.
* dat voorbidding groei uit ŉ onbaatsugtige liefde van die voorbidder – soos die naasteliefde in die gelykenis van die barmhartige Samaritaan wat Jesus baie later in Luk.10 sou vertel.
* dat die voorbidder ŉ seën is vir ander vir wie hy bid – onthou die Here se belofte en sy oproep dat Abraham (en ons as sy geloofskinders) ŉ seën sal en moet wees vir ander?
* Let veral op wat is die grondslag van Abraham se voorbidding – niks anders as God se eer nie.

Hy is besorg oor die regverdiges in die stad van sou sterf, maar netso, en meer oor die eer van God.

Hoe sou dit die Here se karakter wys indien Hy regverdiges saam die onregverdiges sou vernietig?

V.25 *“U sal tog nie regverdiges soos goddeloses behandel nie! Sal die regter van die hele aarde dan nie reg laat geskied nie?”*

In die Nuwe Testament is voorbidding ‘n natuurlike ding vir God se kinders en word ons gereeld daartoe opgeroep.

Ek wil twee aanhaal –

Jesus se opdrag in Luk. 6:27, 28, *“27Maar ek sê vir julle wat luister, Julle moet julle vyande liefhê en goed doen aan die wat julle haat. 28Seën die wat vir julle vervloek, en bid vir die wat julle beledig.”*

En Paulus wat weens inspirasie van die Heilige Gees skryf in Ef. 6:18, *“****18****Doen dit alles biddend en smeek God by elke geleentheid deur die Gees. Wees waaksaam en bid gedurig vir al die gelowiges.”*

Broer en suster, dit is nie opsioneel nie. Dit is ŉ natuurlike reaksie vir die ware kinders van God (soos Abraham),

dit is ŉ beginsel voorbeeld uit die lewe van Jesus en die Apostels,

dit is ŉ direkte opdrag van die Here.

En tog is dit nog nie ŉ kenmerk van ons as gemeente nie...

Party doen dit sekerlik, maar en dit is by hulle wat ons moet leer; en dit is hulle wat ons moet aanmoedig en help...

Ons is God se huisgesin en ons sal ŉ plan moet maak met die ywer en passie van ons voorbidding – vir mekaar en vir die samelewing.

(Ek vra hulp van enigeen wat wil saamwerk sodat ons een of ander plan kan maak om mekaar in die gemeente hiermee te help, en aan te aanmoedig en te herinner. Kontak my asseblief as jy kan of wil help?)

Dit is van ons, sy gemeente, sy bruid, wat Jesaja profeteer in Jes. 62:6, 7, *“6Ek het wagte op jou mure uitgesit, Jerusalem, hulle sal dag en nag roep. Julle wat die Here aan sy beloftes moet herinner, julle moenie stilbly nie. 7Julle moenie stilbly nie totdat Hy Jerusalem herstel het, totdat Hy die hele wêreld die roem van Jerusalem laat sing het.”* Met Jerusalem wat hier ‘n metafoor is die gemeente van die Here soos in Op. 21.

Sal ons nog langer versuim in ons roeping, sal ons langer stilbly wanneer die Here ons oproep om Hom in voorbidding te herinner aan sy beloftes?

\*\*\*

Die derde les wat ons veral uit hierdie gebeure leer, is God se genade.

Gedurig in die Bybel vind ons die dilemma – van God se regverdigheid wat geen sonde kan duld nie, aan die een kant; en sy barmhartigheid en liefde vir sy kinders, aan die ander kant.

In Abraham se gebed is dit baie duidelik – die goddeloses wat straf verdien aan die een kant, maar die regverdiges wat tussen hulle woon aan die ander kant.

Dit was reeds so van die sondeval af – Met die sondvloed het God die regverdiges, Noag en sy gesin, gered en die res verdelg.

In Sodom het hy vir Lot en sy gesin verwyder en die res vernietig.

Hoe is dit moontlik dat Hy dit kan doen – ons weet tog dat Noag nie sonder sonde was nie, en netso ook nie Lot nie. Wat leer die Here ons – wat word van die sonde van hierdie mense wat Hy gered het?

Vir Abraham sou dit dalk nog ŉ geheimenis bly, en dalk nie.

Maar vir ons is dit duidelik. Want waar Jesus Christus daar aan die kruis hang, sien ons God se oplossing van die dilemma.

Daar sien ons hoe ontmoet God se toorn en straf vir die sonde, en sy liefde en barmhartigheid vir die mens mekaar.

Die straf vir sonde sien ons in God wat vir Jesus Christus verlaat sodat Hy die helse sondestraf moet verduur.

Maar terselfdertyd sien ons God se barmhartigheid en liefde vir ons wanneer Jesus Christus, die seun van God, namens ons daardie straf dra – en oorwin.

En dit, dit alleen is die basis waarom God regverdig kan bly terwyl Hy barmhartig en genadig is.

Hy is regverdig want ook sy verloste kinders se sonde is gestraf.

Hy is barmhartig en genadig want Hy dra die straf namens ons.

Abraham vra of die Here die regverdige saam met die goddeloses sal vernietig?

Dank God, nee Hy sal nie

omdat Jesus Christus reeds die gelowige se sonde straf gedra het en

elkeen wat in Hom glo vry is van vervolging en straf.

Hierdie teksgedeelte wil ten minste drie dinge by ons tuisbring:

Wees gewaarsku dat God nie die sonde oorsien nie.

Geen mens moet dink Hy kan lewe soos hy wil nie. God laat nie met Hom speel nie – ook nie deur mense in die kerk nie.

Ons moet ag slaan op hierdie waarskuwing en dit moet ons aanspoor om self te lewe soos wat dit vir God goed en reg is,

en ons moet ons kinders, en hulle weer hulle kinders so leer – veral deur die voorbeeld wat ons stel.

Omdat ons die waarskuwing ter harte neem, moet die liefde van God in ons, ons aanspoor om vir mekaar en vir die wêreld voorbidding te doen.

Nie net uit ons meegevoel en deernis vir ander nie, maar veral ter wille van God se eer en verheerliking.

God het ons aangestel as wagte op die mure om Hom te herinner aan sy beloftes – sal ons nog langer in ons gewoontes ongehoorsaam bly?

Regverdigheid en barmhartigheid staan skynbaar teenoor mekaar, straf vir sonde en vergiffenis lyk in totale konflik.

Maar met Jesus Christus se kruisdood sien ons hoe God die teestrydigheid van regverdigheid en barmhartigheid, van straf en vergiffenis versoen.

God straf die sonde aan Jesus Christus die mens, en dieselfde Jesus Christus as Seun van God oorwin die straf en skenk ons sy goddelike geregtigheid.

Daarom sal die regverdiges, hulle wat met geloof aan Christus alleen vasgryp, nooit saam goddeloses veroordeel word nie.

Laat ons dan reageer soos God se kinders en dit ter harte neem en ons lewens daarvolgens verander, en laat ons ons kinders en ander ook so leer en hulle voorgaan in voorbeeld.

In sy groot geduld en liefde waarsku God en bied Hy uitkoms aan elkeen wat glo in Jesus Christus.

Amen